VSL sklep I Cp 3490/2014
Datum: 2015-01-14T01:00:00.000+01:00
ecli: ECLI:SI:VSLJ:2015:I.CP.3490.2014
sodisce: Višje sodišče v Ljubljani
oddelek: Civilni oddelek
institut: predlog za oprostitev plačila sodnih taks - oprostitev plačila sodnih taks - obročno plačilo - odlog plačila
jedro: Sodišče lahko stranki, ki je podala predlog za oprostitev plačila sodnih taks, a pogojev za to ne izpolnjuje, dovoli obročno plačilo sodnih taks, odlog njihovega plačila, ali pa odloči, da je dolžna plačati sodno takso le delno. Zato odločitev sodišča, da stranka ni upravičena do predlagane taksne oprostitve, vedno obsega (vsebuje) tudi odločitev, da ni pogojev niti za odlog niti obročno plačilo sodne takse (torej da stranka niti v tej smeri zakonskih pogojev ne izpolnjuje).
zveza: ZST-1 člen 11.

## Jedro

Sodišče lahko stranki, ki je podala predlog za oprostitev plačila sodnih taks, a pogojev za to ne izpolnjuje, dovoli obročno plačilo sodnih taks, odlog njihovega plačila, ali pa odloči, da je dolžna plačati sodno takso le delno. Zato odločitev sodišča, da stranka ni upravičena do predlagane taksne oprostitve, vedno obsega (vsebuje) tudi odločitev, da ni pogojev niti za odlog niti obročno plačilo sodne takse (torej da stranka niti v tej smeri zakonskih pogojev ne izpolnjuje).

## Izrek

Pritožba se zavrne in se sklep sodišča prve stopnje potrdi.

## Obrazložitev

1. Okrožno sodišče v Ljubljani je s sklepom z dne 11.11.2014 toženkin predlog za obročno plačilo sodne takse z dne 27.10.2014 zavrglo.

2. Zoper sklep sodišča prve stopnje se toženka pritožuje iz vseh pritožbenih razlogov in pritožbenemu sodišču predlaga, da ga v celoti razveljavi. Stališče sodišča izraženo v izpodbijanem sklepu naj bi bilo napačno. Slednje o odlogu plačila sodne takse ni odločalo, ampak le o oprostitvi plačila sodne takse, kar ni identično. Odlog oziroma oprostitev plačila že po vsebini ne predstavljata enega zahtevka. Toženka ima trenutno blokiran transakcijski račun in sodne takse ne more plačati. To pa nikakor ne pomeni, da plačilo ob koncu postopka ne bo možno. Zakon ne določa, da mora predlagatelj hkrati podati vse tri predloge, prav tako ne, da, v kolikor poda enega izmed njih, izgubi pravico podati preostala dva.

3. Pritožba ni utemeljena.

4. To sodišče je že v sklepu z dne 25.9.2014(1) pojasnilo, da je večinsko stališče sodne prakse, da predlog za oprostitev plačila sodnih taks vsebuje tudi (podredni) zahtevek za delno oprostitev, obročno plačilo ali odlog plačila sodne takse (glej tudi sklepe VSL I Cp 1511/2011 z dne 30.11.2011, II Cp 1732/2013 z dne 23.8.2013, I Cp 2169/2013 z dbe 4.10.2013). Glede na določilo 11. člena Zakona o sodnih taksah (ZST-1)(2) lahko namreč sodišče stranki, ki je podala predlog za oprostitev plačila sodnih taks, a pogojev za to ne izpolnjuje, dovoli obročno plačilo sodnih taks, odlog njihovega plačila, ali pa odloči, da je dolžna plačati sodno takso le delno. Zato odločitev sodišča, da stranka ni upravičena do predlagane taksne oprostitve, vedno obsega (vsebuje) tudi odločitev, da ni pogojev niti za odlog niti obročno plačilo sodne takse (torej da stranka niti v tej smeri zakonskih pogojev ne izpolnjuje). Upoštevaje navedeno je izpodbijana odločitev sodišča prve stopnje (z dne 11.11.2014), da se toženkin predlog za obročno plačilo sodne takse z dne 27.10.2014 zavrže, v celoti pravilna, hkrati pa tudi prepričljivo obrazložena. Toženka zgolj z vztrajanjem na drugačnem stališču v nasprotno ne uspe prepričati.

5. Ker pritožbeni razlogi niso utemeljeni in ker niso podani razlogi, na katere pazi po uradni dolžnosti, je pritožbeno sodišče pritožbo kot neutemeljeno zavrnilo in potrdilo (2. točka 365. člena ZPP(3)) izpodbijani sklep sodišča prve stopnje.

(1) Ko je odločalo o toženkini pritožbi zoper sklep Okrožnega sodišča v Ljubljani II P 2783/2012 z dne 20.6.2014, s katerim je bil zavržen njen dne 9.6.2014 vložen predlog za odlog plačila (te iste) sodne takse.

(2) Zakon o sodnih taksah, Uradni list RS, št. 37/2008, s kasnejšimi spremembami.

(3) Zakon o pravdnem postopku, Uradni list RS, št. 26/1999, s kasnejšimi spremembami.